Regionsudvalgets udtalelse om "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget - 'Principper og retningslinjer for Fællesskabets audiovisuelle politik i den digitale tidsalder'"

(2000/C 317/08)

REGIONSUDVALGET har -

under henvisning til Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget "Principper og retningslinjer for Fællesskabets audiovisuelle politik i den digitale tidsalder" (KOM(1999) 657 endelig udg.),

under henvisning til Kommissionens beslutning af 20. december 1999 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 2. juni 1999 om at henvise det forberedende arbejde til Underudvalg 3 "Europæiske Net, Transport, Informationssamfundet",

under henvisning til Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om "Konvergensen mellem telekommunikationssektoren, mediesektoren og informationsteknologisektoren og de lovgivningsmæssige implikationer heraf - Resultater af den offentlige høring om grønbogen" (KOM(1999) 108 endelig udg.) og Regionsudvalgets udtalelse om denne meddelelse (CdR 191/99 fin)(1),

under henvisning til Regionsudvalgets udtalelse om Meddelelse fra Kommissionen til Europa-Parlamentet, Rådet, Det Økonomiske og Sociale Udvalg og Regionsudvalget: "Femte rapport om gennemførelsen af EU's lovpakke for telesektoren" (KOM(1999) 537 endelig udg.) og Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget: "Fastlæggelse af nye rammebestemmelser for elektronisk kommunikationsinfrastruktur og tilhørende tjenester - Revurdering af kommunikationslovgivningen i 1999" (KOM(1999) 539 endelig udg.) (CdR 520/99 fin),

under henvisning til Underudvalg 3's forslag til udtalelse (CdR 86/2000 rev. 1), som blev vedtaget den 4. maj 2000 med Dieter Schiffmann, medlem af delstatsparlamentet i Rheinland-Pfalz (D/PSE), som ordfører -

på den 34. plenarforsamling af 14. og 15. juni 2000 (mødet den 14. juni) vedtaget følgende udtalelse.

Regionsudvalget

1. vurderer på baggrund af sine tidligere udtalelser Kommissionens meddelelse som et passende grundlag for EU's audiovisuelle politik i den kommende overgangsperiode til den digitale tidsalder;

2. bifalder, at Kommissionen ikke kun fremhæver den audiovisuelle sektors særlige betydning for vækst og beskæftigelse i Europa, men også dens store samfundsmæssige og kulturelle betydning samt de audiovisuelle mediers værdi for uddannelserne, og henleder derfor opmærksomheden på de fælles værdinormer, de offentlige interesser og den offentlige sektor, som under alle omstændigheder må tilgodeses i den kommende udvikling;

3. betragter sikringen af de samfundspolitiske og kulturelle aspekter (ytringsfrihed, pluralisme, beskyttelse af ophavsret, fremme af sproglig og kulturel mangfoldighed, beskyttelse af mindreårige og den menneskelige værdighed samt forbrugerbeskyttelse) og den audiovisuelle sektors traditionelle mangfoldighed som et særligt nationalt og regionalt anliggende, der må tilgodeses som modvægt til tendenserne i retning af udelukkende at tage hensyn til økonomiske faktorer på EU-plan;

4. betoner i den forbindelse specielt de audiovisuelle mediers centrale rolle i formidlingen af sociale og kulturelle værdier, ikke mindst til de unge, og bifalder, at Kommissionen deler Regionsudvalgets opfattelse på dette område;

5. understreger, at man efter Regionsudvalgets opfattelse ikke behøver at indføre nye rammebestemmelser om det audiovisuelle indhold i den digitale tidsalder, men snarere skal tilpasse og videreudvikle bestående instrumenter og principper;

6. glæder sig meget over, at Kommissionen ønsker at holde regulering for henholdsvis tjenester og indhold adskilt, hvilket Regionsudvalget gjorde sig til talsmand for i sin udtalelse om Kommissionens meddelelse om "Konvergensen mellem telekommunikationssektoren, mediesektoren og informationsteknologisektoren og de lovgivningsmæssige implikationer heraf - Resultater af den offentlige høring om grønbogen";

7. bifalder og fremhæver, at rammebestemmelser om indholdet efter Kommissionens mening skal sikre effektiv beskyttelse af samfundets almene interesser;

8. er enig med Kommissionen i, at der er brug for en gradueret tilgang til regulering for at tage hensyn til de almene interesser, der påvirkes af den enkelte tjenestetype;

9. er enig i de principper for kommunikationsinfrastruktur og tilhørende tjenester, som bl.a. fastsættes i revurderingen af kommunikationslovgivningen i 1999, ifølge hvilke fremtidige reguleringstiltag skal baseres på klart definerede politiske mål, begrænses til det nødvendige minimum, forbedre retssikkerheden og være teknologineutrale;

10. anerkender principperne om nødvendighed og hensigtsmæssighed som vigtige lovgivningsinstrumenter for den audiovisuelle sektor ved overgangen til den digitale tidsalder;

11. understreger i denne sammenhæng på ny betydningen af selvkontrol og selvregulering i forbindelse med lovgivningen for den audiovisuelle sektor og gør sig til fortaler for, at selvkontrol tillægges større betydning og at eventuelle risici forbundet hermed ikke overvurderes;

12. ser tiden, indtil Kommissionen udsender sine forslag til ændring af tv-direktivet, som en chance for at kunne inddrage de endnu delvis uigennemskuelige forandringer, som det digitale fjernsyn fører med sig;

13. finder det positivt, at Kommissionen også tager fat på spørgsmålet om adgang til audiovisuelt indhold, men bifalder samtidig, at denne i første omgang viser tilbageholdenhed med hensyn til at foreslå lovgivning og begrænser sig til udelukkende at ville holde området under observation;

14. bifalder principielt, at Kommissionen til grund for sine overvejelser har lagt dels anerkendelse af de offentlige tv- og radiostationers uomgængelige betydning i det tostrengede tv- og radiosystem, som findes i de fleste lande, dels anerkendelse af medlemsstaternes kompetence til at træffe slutninger om public service-opgaver og finansiering af offentlige radio- og fjernsynsforetagender i henhold til tillægsprotokollen til Amsterdam-traktaten;

15. afviser derfor med hensyn til offentlig radio- og tv-virksomhed kategorisk eventuelle forsøg fra Kommissionens side på under henvisning til fælles interesser at gribe ind i medlemsstaternes - og i visse medlemsstater traditionelt også regionernes - beføjelse til at definere de offentlige radio- og fjernsynsforetagenders opgaver og finansiering, som fastsat i tillægsprotokollen til Amsterdam-traktaten;

16. er i lyset af de audiovisuelle mediers politiske og samfundsmæssige betydning for den demokratiske styreform fortaler for af hensyn til pluralisme og meningsbredde at indføre regler vedrørende forsyningspligt for digital transmission af programmer og tjenester i forbindelse med indholdslovgivning;

17. opfordrer Kommissionen til at foreslå konkrete foranstaltninger, der kan forhindre den med rette påpegede risiko for opsplitning af samfundet i "informationsrige" og "informationsfattige";

18. noterer sig med interesse oplysningerne om de forskellige reguleringsmyndigheder, men understreger dog samtidig, at det opfatter reguleringsmyndighedernes arbejde som et rent nationalt eller regionalt anliggende og afviser derfor kategorisk overvejelser om organisationsformer på EU-niveau;

19. understreger, at beskyttelse af ophavsret har særlig stor betydning på det audiovisuelle område, og opfordrer Kommissionen til at arbejde endnu mere ihærdigt på en effektiv europæisk ramme for beskyttelse af intellektuel ejendomsret;

20. konstaterer med beklagelse en betydelig overvægt af amerikanske audiovisuelle produktioner i forhold til de europæiske og er derfor også fortaler for, at man med den foreslåede optrapning af støtten til den europæiske produktion yder et betydeligt bidrag til sikringen af den kulturelle mangfoldighed i Europa, og anser beskyttelsen af Europas kulturelle mangfoldighed for en opgave, der især påhviler regionerne og de lokale myndigheder;

21. understreger i den forbindelse betydningen af støtteforanstaltningerne til fremme af den europæiske produktion på det audiovisuelle område, bifalder Kommissionens forslag om et nyt MEDIA PLUS-program, der især skal beskæftige sig med det digitale miljøs krav, anser det under alle omstændigheder for nødvendigt at tilføre det foreslåede program en ekstra dimension, så audiovisuelle produkter og tjenesteydelser, der vedrører regionerne og deres kulturelle og samfundsmæssige særtræk, i særlig grad tilgodeses;

22. opfordrer Kommissionen til at afstå fra at øve indflydelse på beføjelser, som den ikke selv er indehaver af, via kontrollen med støtte, f.eks. i forbindelse med støtte til biograf- og tv-produktion;

23. tilskynder Kommissionen til at arbejde for, at Europa forbliver en økonomisk og kulturel stærk faktor i den audiovisuelle sektor, bl.a. ved at bidrage til en styrkelse af den audiovisuelle industri og dermed til vækst og beskæftigelse i Europa;

24. ønsker at styrke regionernes rolle i den audiovisuelle politik i den digitale tidsalder.

Bruxelles, den 14. juni 2000.

Jos Chabert

Formand for

Regionsudvalget

(1) EFT C 57 af 29.2.2000, s. 5.